Rozhodnutie Komisie
zo 6. apríla 2004,
ktorým sa stanovuje dočasné obchodovanie s určitým druhom osiva druhov Glycine max, ktoré nespĺňa požiadavky smernice Rady 2002/57/ES
[oznámené pod číslom K(2004) 1258]
(Text s významom pre EHP)
(2004/329/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2002/57/ES z 13. júna 2002 o obchodovaní s osivom olejnatých a priadnych rastlín [1], a najmä na jej článok 21 ods. 1,
keďže:
(1) V Taliansku je nedostatočné množstvo dostupného osiva sójových bôbov (Glycine max) vhodného pre vnútroštátne klimatické podmienky, ktoré zodpovedá požiadavkám na klíčivosť uvedeným v smernici 2002/57/ES, a preto nepostačuje na splnenie potrieb členských štátov.
(2) Požiadavku na osivo uvedených druhov nie je možné uspokojivo splniť osivom z ostatných členských štátov alebo z tretích krajín, ktoré spĺňajú všetky požiadavky stanovené v smernici 2002/57/ES.
(3) Taliansku by sa preto malo dovoliť, aby povolilo obchodovanie s osivom uvedených druhov podľa menej prísnych požiadaviek na obdobie končiace 15. júnom 2004.
(4) Na dôvažok, bez ohľadu na to, či bolo osivo zožaté v členskom štáte alebo v tretej krajine, na ktorú sa vzťahuje rozhodnutie Rady 2003/17/ES zo 16. decembra 2002 o rovnocennosti inšpekcií v teréne uskutočňovaných v tretích krajinách na množiteľskom poraste pre produkciu osiva a o rovnocennosti osiva vyprodukovaného v tretích krajinách [2], iným členským štátom, ktoré by mohli zásobovať Taliansko osivom uvedených druhov, by sa malo dovoliť, aby povolili obchodovanie s uvedeným osivom.
(5) Je vhodné, aby Taliansko ako konalo ako koordinátor a zabezpečilo, že celkové množstvo povoleného osiva na základe tohto rozhodnutia neprekročí maximálne množstvo, na ktoré sa vzťahuje toto rozhodnutie.
(6) Opatrenia stanovené v tomto rozhodnutí sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo,
PRIJALA TOTO ROZHODNUTIE:
Článok 1
Obchodovanie s osivom sójových bôbov (Glycine max), ktoré nespĺňa požiadavky na minimálnu klíčivosť stanovené v smernici 2002/57/ES, sa v spoločenstve povolí na obdobie končiace 15. júnom 2004, v súlade s podmienkami stanovenými v prílohe k tomuto rozhodnutiu a s výhradou týchto podmienok:
a) klíčivosť musí byť prinajmenšom taká, ako sa stanovuje v prílohe k tomuto rozhodnutiu;
b) na úradnej náveske musí byť uvedená klíčivosť potvrdená úradnou skúškou uskutočnenou na základe článku 2, ods. 1, písm. f) a g) smernice 2002/57/ES;
c) osivo bolo po prvý raz uvedené na trh v súlade s článkom 2 tohto rozhodnutia.
Článok 2
Každý dodávateľ osiva, ktorý chce umiestniť na trhu osivo uvedené v článku 1, musí požiadať o schválenie členský štát, v ktorom má sídlo alebo do ktorého dováža.
Príslušný členský štát neudelí dodávateľovi povolenie uviesť osivo na trh iba vtedy, ak:
a) má dostatočné dôkazy na to, aby pochyboval o tom, či je dodávateľ schopný uviesť na trh také množstvo osiva, pre ktoré požiadal o schválenie; alebo
b) celkové množstvo schválené na obchodovanie na základe udelenia príslušnej výnimky by prekročilo maximálne množstvo uvedené v prílohe.
Článok 3
Členské štáty si pri uplatňovaní tohto rozhodnutia navzájom poskytujú správnu pomoc.
Taliansko koná ako koordinujúci členský štát, pokiaľ ide o článok 1, aby sa zabezpečilo, že celkové povolené množstvo neprekročí maximálne množstvo uvedené v prílohe.
Každý členský štát, ktorý dostane žiadosť o povolenie na základe článku 2, okamžite oznámi koordinujúcemu členskému štátu množstvo, na ktoré sa vzťahuje táto žiadosť. Koordinujúci členský štát okamžite informuje členský štát, ktorému bola podaná žiadosť, či by udelenie povolenia mohlo viesť k prekročeniu maximálneho množstva.
Článok 4
Členský štát okamžite oznámi Komisii a ostatným členským štátom množstvá, pre ktoré bolo udelené povolenie na uvedenie na trh na základe tohto rozhodnutia.
Článok 5
Toto rozhodnutie je adresované členským štátom.
V Bruseli 6. apríla 2004